Dezvoltarea celui mai sigur browser posibil este prioritatea principală a echipei Google Chrome.
Un browser sigur protejează împotriva ameninţărilor de tip phishing şi programe malware, care pot
să vă fure parolele sau chiar mai rău.
Mediul de testare securizat este o funcţie pe care am integrat-o în Google Chrome pentru a creşte
securitatea browserului. Iată cum funcţionează mediul de testare:
În Chrome, fiecare site sau aplicaţie web deschisă în browserul dvs. este un proces
separat şi independent.
De exemplu, dacă deschideţi trei site-uri web diferite în trei file diferite de browser, fiecare filă
corespunde unui proces separat.
Dacă una dintre file se blochează, browserul şi celelalte file deschise nu ar trebui să fie afectate.
Mediul de testare oferă un strat de protecţie la fiecare proces în parte. La fel ca
un spaţiu închis, acesta creează un mediu restricţionat în jurul fiecărui proces.
Dacă din greşeală aţi deschis o pagină web rău intenţionată, creată să dăuneze computerului dvs.
sau chiar un site web familiar care a fost piratat, mediul de testare securizat al browserului împiedică
codul dăunător din site-ul web respectiv să provoace alte daune computerului dvs.
Codul dăunător este oprit în mediul de testare securizat pentru a nu afecta şi alte file din
browserul sau dispozitivul dvs.
Astfel, se poate ca într-o filă să ruleze ceva dăunător, dar imediat ce închideţi fila acesta dispare
fără să dăuneze computerului dvs.
În Chrome, toate paginile web pe care le vizualizaţi în browser rulează astfel. Totuşi,
şi alte părţi ale browserului beneficiază de mediul de testare securizat.
Pluginurile sunt elemente suplimentare de software care se conectează la browser pentru a activa funcţii
utile. De exemplu, Adobe Flash Player este un plugin des utilizat care activează conţinut web,
cum ar fi videoclipuri şi jocuri online. Pluginurile permit şi vizualizarea online a documentelor PDF.
Pluginurile sunt utilizate la scară largă şi activează funcţii puternice, însă tocmai răspândirea şi
puterea fac din ele ţinte principale ale atacurilor de securitate în toate browserele.
Utilizatorii sunt şi mai vulnerabili la atacuri dacă rulează pluginuri care nu sunt
actualizate. Pluginurile neactualizate conţin adesea vulnerabilităţi cunoscute.
În eforturile noastre de a proteja mai bine utilizatorii Chrome de abuzurile de securitate, am integrat şi
inclus în mediul de testare securizat funcţiile Flash şi PDF direct în Chrome. Aceste funcţii beneficiază de
mecanismul de actualizare automată Chrome, pentru a nu rămâne neactualizate. Acest lucru
înseamnă că, în calitate de utilizator Chrome, veţi primi mereu cele mai noi remedieri şi corecţii
pentru aceste funcţii.
Pentru a afla mai multe despre Chrome şi despre securitate, accesaţi google.com/chrome/security.